‘ஜெயம்’ ரவியை வைத்து ‘நிமிர்ந்து நில்’ படத்தை இயக்கிய சமுத்திரகனி மீண்டும் ‘ஜெயம்’ ரவியை வைத்து ‘தொண்டன்’ என்ற பெயரில் ஒரு படத்தை இயக்கவிருக்கிறார் என்ற தகவலை சில மாதங்களுக்கு முன் வெளியிட்டிருந்தோம். ஆனால் இந்த படம் குறித்து இப்போது வெளியாகியுள்ள அதிகாரபூர்வமான தகவல்களில் இப்படத்தில் சமுத்திரகனியே கதாநாயகனாக நடித்து, இயக்கவிருக்கிறார் என்று சொல்லப்பட்டுள்ளது. இந்த படத்தை சமுத்திரகனியின் நாடோடிகள் நிறுவனமும், வசுந்தரா தேவி சினி ஃபிலிம்ஸும் இணைந்து தயாரிக்கிறது. சமீபத்தில் வெளியான ‘அச்சம் என்பது மடமையடா’, ‘கிடாரி’ ஆகிய படங்களை தொடர்ந்து சசிகுமாரின் ‘பலே வெள்ளையத் தேவா’ படத்தை தமிழகமெங்கும் வெளியிடவிருக்கும் நிறுவனம் ‘வசுந்தரா தேவி சினி ஃபிலிம்ஸ்’ என்பது குறிப்பிடத்தக்கது. இப்படத்தில் சமுத்திரகனியுடன் விக்ராந்த், நமோ நாராயணன், தம்பி ராமையா, சூரி, கஞ்சா கருப்பு, ‘பிச்சைக்காரன்’ படப் புகழ் மூர்த்தி ஆகியோரும் நடிக்கின்றனர்.